Aftakeling van Cyril nie wys nie | Netwerk24
Aftakeling van Cyril nie wys nie
Deur Carl Thom, per e-pos 19 Januarie 2020 00:01
Carl Thom skryf per e-pos:Ek verwys na die hoofartikel verlede week, "Cyril is 'n man sonder 'n plan".
Ek verstaan die aftakeling van die beeld van pres. Cyril Ramaphosa – iets wat deesdae skynbaar ál meer momentum kry – nie mooi nie.
Ek vra myself af wat daarmee beoog of bereik word. Soos ek die situasie lees, is Ramaphosa steeds ons beste hoop op 'n beter toekoms – sy gebreke en al.
En ek vra die eenvoudige vraag: Wie is 'n beter alternatief? Is ons nie besig om die impak wat 'n verdeelde ANC op Ramaphosa se opsies het, te onderskat nie? Dis 'n situasie wat op die oomblik feitlik al sy aandag verg.
Die onsmaaklike waarheid is dat hoe meer Ramaphosa ondergrawe word, hoe sterker maak dit sy aartsvyande binne die party, mense soos Ace Magashule en David Mabuza. Is dit wat ons wil sien?
Ek vind dit vreemd dat Rapport, wat tans die enigste Afrikaanse koerant is wat landwyd versprei word, skynbaar nie die gevare sien wat opgesluit lê in die aftakeling van Ramaphosa nie.